Suchinthana/ta-wikipedia huggingface dataset:
பந்தாய் ரெமிஸ்

பந்தாய் ரெமிஸ் (மலாய்: Pantai Remis; சீனம்: 潘泰雷米斯) என்பது மலேசியாவின் பேராக் மாநிலத்தில், மஞ்சோங் மாவட்டத்தில் உள்ள ஒரு கடற்கரை நகரம். தைப்பிங்கிற்கு அருகில் இருக்கும் சிம்பாங் நகரத்திற்கும்; சித்தியவான் நகரத்திற்கும் இடையில் அமைந்து உள்ளது. 

பந்தாய் ரெமிஸ் கடற்கரையைச் சுற்றிலும் ரெமிஸ் எனும் ஒரு வகையான கிளிஞ்சல்கள் ஏராளமாகக் கிடைக்கின்றன. சாம்பல் நிறத்திலான ஓடுகளைக் கொண்டவை. அதனால் இந்த இடம் அவ்வாறு பெயர் பெற்று இருக்கலாம் என்று அறியப் படுகிறது. மலாய் மொழியில் பந்தாய் என்றால் கடற்கரை. ரெமிஸ் என்றால் கிளிஞ்சல் (mussel).

பொது

பந்தாய் ரெமிஸ் துறைமுக நகரம் புருவாஸ் ஆற்றின் கரையோரத்தில் அமைந்து உள்ளது. ஒரு காலத்தில் கங்கா நகரம் எனும் பேரரசின் துறைமுக நுழைவு இங்கு இருந்து இருக்கலாம் என்றும் நம்பப் படுகிறது. பந்தாய் ரெமிஸ் எனும் பெயரில் மலேசியாவில் சில இடங்கள் உள்ளன. அவற்றுள் மிக முக்கியமானது பேராக் மாநிலத்தில் உள்ள இந்தப் பந்தாய் ரெமிஸ். மிகவும் பிரபலமான கடற்கரை நகரம்.

அழகிய கடற்கரைகள்

பந்தாய் ரெமிஸ் என்று சொன்னதுமே நம் நினைவிற்கு முதலில் வருவது அங்கு கிடைக்கும் வகைவகையான மீன்கள், இறால்கள், நண்டுகள், கடல் சார்ந்த உயிர்ப் பொருள்கள் தான். பந்தாய் ரெமிஸ் நகரின் அழகிய கடற்கரைகள்; பச்சை நீல நிற நீர்ச் சூழல். தவிர மிகவும் சுத்தமாகவும் அழகாகவும் இருக்கும். இந்தக் கடற்கரை நகரம் பேராக் மாநிலத்தின் ஓய்வு சுற்றுலாத் துறைமுகம் என்றும் அழைக்கப் படுகிறது. இங்கு மீன்பிடித்தல் மிக முக்கியமான தொழிலாகும்.

பந்தாய் ரெமிஸ் கடல்கரையோர நிலப் பகுதியில் ஏழு அழகான மணல் கடற்கரைகள் உள்ளன. பந்தாய் ரெமிஸ் தொடங்கி டாமாய் லாவுட் தங்கும் விடுதி வரையில் அந்த ஏழு மணல் கடற்கரைகளும் பரவி உள்ளன.

1993-ஆம் ஆண்டு ஈயச் சுரங்க நிலச்சரிவு

இரண்டாவது கடற்கரை தெலுக் அகுவான் கடற்கரை. மீன்பிடிப் படகுகள் வழியாக உள்ளூர் மக்கள் அடிக்கடி வந்து போகிறார்கள். மூன்றாவது கடற்கரையில் 1993-ஆம் ஆண்டில் ஓர் ஈயச் சுரங்க நிலச்சரிவு ஏற்பட்டது. அந்த நிலச்சரிவைப் படம் எடுத்து இருக்கிறார்கள்.  

நான்காவது கடற்கரை ஒரு அழகான கடற்கரை விரிவாக்கம் செய்யப்பட்டது. பின்னர் அங்கு மின் உற்பத்தி ஆலை தோற்றுவிக்கப்பட்டது. ஐந்தாவது கடற்கரை ஈயச் சுரங்கத் தொழிலின் தாக்கத்தில் இருந்து தப்பிப் பிழைத்தது.

பந்தாய் ரெமிஸ் பெங்காலான் பாரு தமிழ்ப்பள்ளி

பந்தாய் ரெமிஸ் நகரத்தில் ஒரு தமிழ்ப்பள்ளி உள்ளது. அதன் பெயர் பெங்காலான் பாரு தமிழ்ப்பள்ளி. 100 ஆண்டு காலம் பழைமை வாய்ந்த பள்ளி. 154 மாணவர்கள் பயில்கிறார்கள். 79 பெண்கள். 75 ஆண்கள். 16 ஆசிரியர்கள் பணியாற்றுகிறார்கள். பந்தாய் ரெமிஸ் தமிழ்ப்பள்ளியின் தலைமையாசிரியை பரிமலர் தண்ணீர்மலை. இவர் 2019 செப்டம்பர் 1-ஆம் தேதி பதவி ஓய்வு பெற்றார்.

பந்தாய் ரெமிஸ் கிராமத்தில் முதன்முதலாகத் தமிழர்கள் ரப்பர் தோட்டங்களில் குடியேறினார்கள். காலப் போக்கில் அவர்களில் பலர் மீன்பிடி தொழிலில் ஈடுபட்டார்கள். சிலர் வணிகத் தொழிலில் ஈடுபட்டு சிறப்பாக வாழ்கிறார்கள்.

வெளி இணைப்புகள்

ஐந்தாவது கடற்கரை சூரிய அஸ்தமனம்
2011 ஜூலை மாதம் பந்தாய் ரெமிஸ்

மேற்கோள்கள்

வெளி இணைப்புகள்

மலேசிய நகரங்கள்
பேராக் நகரங்கள்
எதிர்க்கட்சித் தலைவர்

எதிர்க்கட்சித் தலைவர் (Leader of the Opposition) என்பது பாரம்பரியமாக நாடாளுமன்ற ஜனநாயகத்தில் அரசாங்கத்தில் இல்லாத மிகப்பெரிய கட்சியின் தலைவரைக் குறிப்பது ஆகும்.

பல பொதுநலவாய இராச்சியங்களில் இவர் அவரது மாட்சிமைக்கு விசுவாசமான எதிர்க்கட்சித் தலைவர்  என அறியப்படுகிறார்.

மேலும் காண்க 
 தமிழ்நாடு சட்டப்பேரவை எதிர்க்கட்சித் தலைவர்
 எதிர்க்கட்சித் தலைவர் (இந்தியா)
 எதிர்க்கட்சித் தலைவர் (இலங்கை)
 எதிர்க்கட்சி (நாடாளுமன்றம்)

மேற்கோள்கள்

அரசியல்
மிர் ஆலம் ஏரி

மிர் ஆலம் ஏரி  (Mir Alam Tank) என்பது இந்தியாவின் தெலங்காணாவின் ஐதராபாத்தில் உள்ள ஒரு நீர்த்தேக்கம் ஆகும். இது முசி ஆற்றின் தெற்கே அமைந்துள்ளது. ஓசுமான் சாகர் ஏரி மற்றும் ஹிமாயத் சாகர் கட்டப்படுவதற்கு முன்பு ஐதராபாத்திற்கு குடிநீரின் முதன்மை ஆதாரமாக இது இருந்தது. இது பாம் பள்ளத்தாக்கு (தட்பன்) அருகிலுள்ள தேசிய நெடுஞ்சாலை எண் 7 உடன் இணைக்கப்பட்டுள்ளது.

வரலாறு 
ஐதராபாத்து மாநிலத்தின் மூன்றாவது நிசாமின் ஆட்சிக் காலத்தில், மாநிலத்தின் பிரதம மந்திரியாக இருந்த (1804 - 1808) மிர் ஆலம் பகதூரின் பெயரிடப்பட்டது. மிர் ஆலம் 1804 சூலை 20 அன்று இந்த ஏரிக்கு அடித்தளம் அமைத்தார். இது சுமார் இரண்டு ஆண்டுகளில் 1806 சூன் 8 அன்று நிறைவடைந்தது.

வசதிகள் 
நேரு விலங்கியல் பூங்கா எரியை ஒட்டியுள்ளது. மேலும், தெலாங்காணா சுற்றுலா நிறுவனம் ஏரியில் படகுகளை இயக்குகிறது. இதற்காக மிருகக்காட்சிசாலையின் வழியாக செல்ல வேண்டும்.

போக்குவரத்து 
தெலங்காணா மாநில போக்குவரத்து நிறுவனம் இதற்கான பேருந்து சேவையை வழங்குகிறது. ஒவ்வொரு 10 நிமிடங்களுக்கும் பேருந்துகள் கிடைக்கும். அருகிலுள்ள ஐதராபாத் மல்டி மாடல் தொடர் வண்டி நிலையம் நிலையம் சிவ்ராம்பள்ளியில் அமைந்துள்ளது.

மிர் ஆலம் பூங்கா 
நீர்நிலைக்கு அருகில் ஒரு பூங்கா உருவாக்கப்பட்டுள்ளது. குதுப் ஷாஹி பாணியில் சுவர்களில் ஓவியங்கள் வரையப்பட்டுள்ளன. ஓவியங்கள் முப்பரிமான வகையில் உள்ளது. இங்கு ஒரு அறிவியல் பூங்காவும், பிற வசதிகளும் உள்ளன.

மேற்கோள்கள்

வெளி இணைப்புகள் 
The Hindu feature

Coordinates on Wikidata
தெலங்காணா
ஐதராபாத் இராச்சியம்
ஐதராபாத்து
இந்திய ஏரிகள்
கிழக்கத்திய பெரும் அணில்

கிழக்கத்திய பெரும் அணில் (Oriental giant squirrel) என்பது பூனை அளவிலான மரத்தில் வாழும் அணில்கள் ஆகும். இவை ரட்டுபினே துணைக் குடும்பத்தில் ரட்டுபா பேரினத்தினைச் சார்ந்தவை. இவை தெற்கு மற்றும் தென்கிழக்கு ஆசியாவின் தனித்துவமான விலங்குகளாகும்.

சிற்றினங்கள் 
கிழக்கத்திய பெரும் அணில் பேரினமான ரட்டுபாவின் கீழ் நான்கு சிற்றினங்கள் உள்ளன:

வரலாற்றுக்கு முந்தைய காலங்களில் இந்த கிழக்கத்திய பெரும் அணில் பரம்பரை மிகவும் பரவலாக இருந்தது. உதாரணமாக, ரட்டுபாவினை மிகவும் ஒத்த மற்றும் சாத்தியமான விலங்குகள் இந்த பேரினத்தின் கீழ் வைக்கப்பட்டன. அல்லது குறைந்த பட்சம் ரடுபினே குடும்பத்தினை சார்ந்ததாக ஆரம்ப லாங்கியனி, நடு மியோசின் காலத்திலிருந்தது  (16-15.2 மில்லியன் ஆண்டுகளுக்கு முந்தைய ஜெர்மனிய ஹாம்பேச் விலங்கினங்கள்)

மேற்கோள்கள் 

Articles with 'species' microformats
அணில்கள்
ஜோசப் சாமுவேல்

ஜோசப் சாமுவேல் (Joseph Samuel) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். இவர் 2021 ஆம் ஆண்டு தமிழக சட்டசபைக்கான தேர்தலில் அம்பத்தூர் தொகுதியிலிருந்து திராவிட முன்னேற்றக் கழகத்தின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.

சட்டமன்ற உறுப்பினராக

மேற்கோள்கள் 

21-ஆம் நூற்றாண்டு இந்திய அரசியல்வாதிகள்
வாழும் நபர்கள்
தமிழ்நாடு சட்டமன்ற உறுப்பினர்கள்
திராவிட முன்னேற்றக் கழக அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
மு. அப்துல் வஹாப்

மு. அப்துல் வஹாப் (Abdulwahab,  M.) என்பவர் இந்திய அரசியல்வாதியும் தமிழகச் சட்டமன்ற உறுப்பினரும் ஆவார். திராவிட முன்னேற்றக் கழகத்தினைச் சார்ந்த இவர், 2021ஆம் ஆண்டு தமிழக சட்டசபைக்கான தேர்தலில் பாளையங்கோட்டை சட்டமன்றத் தொகுதியிலிருந்து தமிழகச் சட்டப் பேரவைக்குத் தேர்ந்தெடுக்கப்பட்டார். இவர் வணிகவியலில் இளலை கல்வியினை பாளையங்கோட்டை சதக்கத்துல்லா அப்பா கல்லூரியில் பயின்றுள்ளார். இவர் திராவிட முன்னேற்றக் கழகத்தின் திருநெல்வேலி மத்திய மாவட்டச் செயலாளராகவும் உள்ளார்.

சட்டமன்ற உறுப்பினராக

மேற்கோள்கள் 

வாழும் நபர்கள்
21-ஆம் நூற்றாண்டு இந்திய அரசியல்வாதிகள்
தமிழ்நாடு சட்டமன்ற உறுப்பினர்கள்
திராவிட முன்னேற்றக் கழக அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
திருநெல்வேலி மாவட்ட நபர்கள்
தமிழ் முசுலிம் நபர்கள்
ப. அப்துல் சமது

ப. அப்துல் சமது (P. Abdul Samad) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். மனிதநேய மக்கள் கட்சியின் மாநில பொதுச் செயலாளர் ஆவார்.மனிதநேய மக்கள் கட்சியை சேர்ந்த இவர், 2021 ஆம் ஆண்டு தமிழக சட்டசபைக்கான தேர்தலில் மணப்பாறை தொகுதியிலிருந்து திராவிட முன்னேற்றக் கழகத்தின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.

சட்டமன்ற உறுப்பினராக

மேற்கோள்கள் 

21-ஆம் நூற்றாண்டு இந்திய அரசியல்வாதிகள்
வாழும் நபர்கள்
தமிழ்நாடு சட்டமன்ற உறுப்பினர்கள்
திராவிட முன்னேற்றக் கழக அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
தமிழ் முசுலிம் நபர்கள்
திருச்சிராப்பள்ளி அரசியல்வாதிகள்
ஓராங் ஊத்தான் தீவு

ஓராங் ஊத்தான் தீவு (ஆங்கிலம்: Orang Utan Island; மலாய்: Pulau Orang Utan;) என்பது மலேசியாவின் பேராக் மாநிலத்தில், கிரியான் மாவட்டத்தின் புக்கிட் மேரா ஏரியில் அமைந்து உள்ள ஒரு சிறிய தீவாகும். மலாய் மொழியில் ஓராங் ஊத்தான் (Orang Utan) என்றால் மனிதக் குரங்கு என்று பொருள்.

இந்தத் தீவில் புக்கிட் மேரா மனிதக் குரங்குகள் சரணாலயம் (Bukit Merah Orang Utan Rehabilitation Center) உள்ளது. போர்னியோ காடுகளில் தனித்து விடப்பட்ட மனிதக் குரங்குகள் இந்தத் தீவிற்குக் கொண்டு வரப்பட்டு பாதுகாக்கப் படுகின்றன. 35 ஏக்கர் நிலப்பரப்பில் இந்தத் தீவு அமைந்து உள்ளது.

வரலாறு

2000-ஆம் ஆண்டில் இந்த மனிதக் குரங்குகள் சரணாலயம் தொடங்கப்பட்டது. முதலில் மூன்று மனிதக் குரங்குகள் போர்னியோவில் இருந்து கொண்டு வரப்பட்டன. இப்போது 20 மனிதக் குரங்குகள் உள்ளன.

மனிதக் குரங்குகள் பற்றிய விழிப்புணர்வு

போர்னியோ காடுகளில் உள்ள மனிதக் குரங்குகள் அழிந்து போகும் ஆபத்தான நிலையில் உள்ளன. இந்தச் சரணாலயத்திற்கு வருகை தரும் பார்வையாளர்கள், மனிதக் குரங்குகள் பற்றிய விழிப்புணர்வைப் பெறுகிறார்கள். சரவாக் மாநிலத்தில் மட்டும் அல்ல தீபகற்ப மலேசியாவிலும் ஒராங் ஊத்தான்கள் சட்டவிரோதமாக விற்பனை செய்யப் படுகின்றன.

தீபகற்ப மலேசியாவில் மீட்கப்படும் ஒராங் ஊத்தான்கள் அவற்றின் இயற்கை வாழ்விடங்களுக்குத் திரும்புவதற்கு முன்னர் தற்காலிகமாகப் புகலிடம் வழங்கும் சரணாலயமாக ஒராங் ஊத்தான் தீவு விளங்குகிறது.

மேற்கோள்கள் 

மலேசியாவின் தீவுகள்‎
பேராக்
வனவிலங்குகள் காப்பகங்கள்
மலேசியாவின் வனவிலங்கு காப்பகங்கள்
ஆல்பர்டோ கியுராமில்

ஆல்பர்டோ கியுராமில் (Alberto Curamil) சிலி நாட்டின்  அரௌகனியா மண்டலத்தைச் சேர்ந்த சுற்றுசூழல் செயல்பாட்டாளர் மற்றும் தலைவராவார். 1974 ஆம் ஆண்டு பிறந்த இவர் 
மாபூச்சி இனப் பூர்வீகக் குழுவைச் சேர்ந்தவர். நீர்மின்சார மேம்பாட்டுத் திட்டங்களிலிருந்து புனித நதியாகக் கருதப்படும் கௌடின் நதியைப் பாதுகாக்கும் முயற்சிகளுக்காக இவருக்கு 2019 ஆம் ஆண்டு கோல்டுமேன் சுற்றுச்சூழல் விருது  வழங்கப்பட்டது. அணைகளின் கட்டுமானத்தை நிறுத்துவதற்காக சிலியின் அரௌகனியா மண்டலத்தைச் சேர்ந்த உள்ளூர் மக்கள், வழக்கறிஞர்கள் மற்றும் விஞ்ஞானிகளை அணிதிரட்டி இவர் போராடினார். நீர்மின் திட்டங்களால் காடுகள், ஆறுகள் மற்றும் வனவிலங்குகள் அழிந்துவிடும்  என்று இவர் வாதிட்டார். பொது எதிர்ப்பையும், சுற்றுச்சூழல் பாதிப்புகள் குறித்த போதுமான மதிப்பீட்டையும் சுட்டிக்காட்டி 2016 ஆம் ஆண்டு கௌடின் நதியின் மீது கட்டப்படவிருந்த  நீர்மின் திட்டங்களுக்கான திட்டங்களை சிலி அரசாங்கம் இரத்து செய்தது.

மேற்கோள்கள் 

வாழும் நபர்கள்
சுற்றுச்சூழல் செயற்பாட்டாளர்கள்
கோல்டுமேன் சுற்றுச்சூழல் விருது பெற்றவர்கள்
சிலி மக்கள்
கிளாய்ரி நோவியன்

கிளாய்ரி நோவியன் (Claire Nouvian) சுற்றுச்சூழல் ஆர்வலர், பத்திரிகையாளர், தொலைக்காட்சி தயாரிப்பாளர், திரைப்பட இயக்குநர் மற்றும் நிறுவனத் தலைவர் என பன்முகங்கள் கொண்ட ஒரு பிரான்சு நபராவார். இவர் 1974 ஆம் ஆண்டு மார்ச்சு மாதம் 19 ஆம் தேதி பிறந்தார்.
 
பிரான்சு நாட்டின் துறைமுக நகரங்களில் ஒன்றான  பொர்தோ நகரத்தில் நோவியன்  பிறந்தார். சில காலம்  பத்திரிகையாளராக வாழ்ந்த பின்னர் இவர் கடல் மற்றும் கடல்வாழ் உயிரினங்களைப் பாதுகாப்பதற்கான இயக்கத்தில் ஈடுபட்டார். இப்பணிக்காக 2012 ஆம் ஆண்டு சிறந்த பெண்மணி என்பதற்கான கோப்பை வழங்கப்பட்டது. 2018 ஆம் ஆண்டு சூழலியல் அமைப்பின் கோல்டுமேன் சுற்றுச்சூழல் விருதும் நோவியனுக்குக் கிடைத்தது. இவ்விருதைப் பெறும் இரண்டாவது பிரான்சு நபர் என்ற சிறப்பு இவருக்கு உண்டு. முன்னதாக 1992 ஆம் ஆண்டு உயிரியலாளர் கிறிஸ்டியன் இழீன் இவ்விருதைப் பெற்றார்.

மேற்கோள்கள் 

1974 பிறப்புகள்
வாழும் நபர்கள்
கோல்டுமேன் சுற்றுச்சூழல் விருது பெற்றவர்கள்
பிரெஞ்சு நபர்கள்
மரிலின் பாப்டிஸ்ட்டு

மரிலின் பாப்டிஸ்ட்டு (Marilyn Baptiste) கனடாவின் பிரித்தானிய கொலம்பியாவில் உள்ள ஜெனி குவெட்டின் முதல் தேசத்தின் முன்னாள் தலைவர் ஆவார்.

தங்கம் மற்றும் செப்பு சுரங்கங்களை வெட்டும் திட்டத்தினால் அழிய இருந்த டெஸ்டான் பினி என்ற மீன்களுக்கான ஏரியைக் காப்பாற்றுவதற்கான இயக்கத்தில்  இவர் போராடியதற்காக 2011 ஆம் ஆண்டில் இவருக்கு யூகின் ரோகர்சு விருது வழங்கப்பட்டது. மேலும் இதே காரணத்திற்காக இவருக்கு 2015 ஆம் ஆண்டுக்கான  கோல்டுமேன் சுற்றுச்சூழல் விருதும் வழங்கப்பட்டது.

மேற்கோள்கள் 

வாழும் நபர்கள்
கனடிய சுற்றுச்சூழல் செயற்பாட்டாளர்கள்
கோல்டுமேன் சுற்றுச்சூழல் விருது பெற்றவர்கள்
மைண்ட் சா

மைண்ட் சா (Myint Zaw) ஒரு பர்மியப் பத்திரிகையாளர் மற்றும் சுற்றுச்சூழல் செயற்பாட்டாளராவார்.

மியான்மரின் நீளமான நதியாக கருதப்படும் ஐராவதி நதியில் கட்டுவதற்காக  திட்டமிடப்பட்ட மைட்சோன் அணையினால் ஏற்படும் சுற்றுச்சூழல் மற்றும் சமூக தாக்கங்களை முன்வைத்ததற்காக  ஆசியாவிற்கான 2015 ஆம் ஆண்டிற்கான கோல்டுமேன் சுற்றுச்சூழல் விருது இவருக்கு வழங்கப்பட்டது.

இந்நீர்மின் திட்டத்தால் மில்லியன் கணக்கான மக்களுக்கு பாதிப்பும் 18,000 மக்கள் இடம்பெயரவும் கூடிய அபாயம் இருந்தது. 2010 ஆம் ஆண்டு மைண்ட் சாவும் சேர்ந்து ஐராவதி ஆற்றின் ஓர்  வரைபடம் என்ற படத் தொகுப்பை வெளியிட்டனர். மேலும் ஐராவதி நதியின் புகைப்படங்கள் பலவற்றை சேகரித்து பல கண்காட்சிகளையும் ஏற்பாடு செய்தனர்.

அரசாங்கத்தின் கடுமையான ஆய்வுகள் மற்றும் மின்னஞ்சல் அல்லது சமூக ஊடகங்கள் போன்ற கருவிகளின் பயன்பாட்டுத் தடை போன்ற இடர்பாடுகள் அனைத்தையும் எதிர்கொண்ட  மைண்ட் சா ஒரு தேசிய இயக்கத்தைத் தொடங்கி  மியான்மரின் வளமான ஐராவதி ஆற்றில் மைட்சோன் அணை கட்டுவதை வெற்றிகரமாக நிறுத்தினார்.

மேற்கோள்கள்

புற இணைப்புகள் 
Myint Zaw: 2015 Goldman Prize Recipient, Asia

வாழும் நபர்கள்
பர்மிய மக்கள்
சுற்றுச்சூழல் செயற்பாட்டாளர்கள்
பத்திரிகையாளர்கள்
கோல்டுமேன் சுற்றுச்சூழல் விருது பெற்றவர்கள்
புனித ஜெபமாலை அன்னை பேராலயம் (கருமத்தம்பட்டி)

புனித ஜெபமாலை அன்னை பேராலயம், கருமத்தம்பட்டி (Basilica of Our Lady of the Holy Rosary) என்பது தமிழ்நாடு மாநிலத்தில் கோயம்புத்தூர் மாவட்டத்தின் கருமத்தம்பட்டி என்ற புறநகர்ப் பகுதியில் அமைந்துள்ள ஒரு கத்தோலிக்கப் பேராலயம் ஆகும். ஜெபமாலை அன்னையின் விருந்து ஒவ்வோர் ஆண்டும் அக்டோபர் முதல் ஞாயிற்றுக்கிழமை இங்கு கொண்டாடப்படுகிறது.

கருமதம்பட்டி 1640 ஆம் ஆண்டு முதலே இங்கு புனித பயணங்கள் வழியாக பக்த்தர்கள் வந்து சென்றுள்ளனர்.  புனிதர ஜான் டி பிரிட்டோ 3 முறை இந்த தேவாலயத்திற்கு வருகை தந்துள்ளார். 1684 ஆம் ஆண்டு மைசூர் ராஜா சரபோஜியின் வீரர்களால் இடிக்கப்பட்டது, ஆனால் விரைவில் மீண்டும் கட்டப்பட்டது.  இந்த தேவாலயம் 1784 இல் திப்பு சுல்தானால் மீண்டும் இடிக்கப்பட்டு 1803 ஆம் ஆண்டு மீண்டும் கட்டப்பட்டது.

இணைப் பெருங்கோவிலாக அறிவிக்கப்படுதல்

22 சூலை 2019 அன்று கோவை மாவட்டம் கருமத்தம்பட்டி புனித ஜெபமாலை மாதா ஆலயம் தமிழ்நாட்டில் 7-வது திருத்தலமாக திருத்தந்தை பிரான்சிசு அவர்களால் அறிவிக்கப்பட்டது.

மேற்கோள்கள் 

கோயம்புத்தூர் மாவட்டத்திலுள்ள கிறித்தவக் கோயில்கள்
இந்தியாவில் உள்ள பசிலிக்காக்கள்
நிசாம் வைரம்

நிசாம் வைரம் (Nizam Diamond) 1800 ஆம் ஆண்டுகளில் மிகவும் பிரபலமான வைரம் என்று நம்பப்படுகிறது.

ஐதராபாத்தின் கடைசி நிசாமும் வைரத்தின்  அசல் உரிமையாளர் என்று கருதப்பட்டவருமான மிர் உஸ்மான் அலிகானின் பெயர் இவ்வைரத்திற்கு சூட்டப்பட்டது. வைரத்தின் அளவு சுமார் 340 காரட் (68 கிராம்) என கதைகள் பல உள்ளன. கதையின் வரலாறு கோல்கொண்டாவின் ஆட்சியாளர்கள் வரை பின்னோக்கி செல்கிறது. மேலும் நிசாம் வைரமானது கொல்லூர் சுரங்கத்தில் காணப்பட்டதாக நம்பப்படுகிறது.

எந்தவொரு பன்னாட்டு அளவு ஏலத்திற்கும் வைரம் சென்றதாக எந்த பதிவுகளும் இல்லை. சிறிய கோகினூர் என்று அழைக்கப்படும் நிசாம் வைரம் கிருஷ்ணா ஆற்றில் இருந்து வெட்டப்பட்டது. கொல்லூர் வைர சுரங்கம், இப்போது புலிசிந்தலா அணையின் நீரில் மூழ்கியுள்ளது. நிசாம் வைரம் 1830 ஆம் ஆண்டில் வெட்டப்பட்டது என்றும் 1948 ஆம் ஆண்டில்  மேற்கொள்ளப்பட்ட காவல்துறை நடவடிக்கைக்குப் பிறகு காணாமல் போனது என்றும் செய்திகள் கூறுகின்றன.

மாநில காப்பக தரவுகளின்படி நிசாம் வைரம் 1944 ஆம் ஆண்டில் இருந்ததாக தெரிகிறது. இலண்டனில் உள்ள இந்தியா அலுவலகம் வைரத்தின் விவரங்களை அப்போதைய நிசாமிடம் கோரியுள்ளது. கோபம் கொண்ட நிசாம் அவரிடமிருந்த நிசாம் அல்லது கோல்கொண்டா வைரம் மற்றும் பிற விலைமதிப்பற்ற கற்கள் மற்றும் மணிகற்கள் பற்றிய விவரங்களை வெளியிட மறுத்துவிட்டார்.

மேற்கோள்கள்

புற இணைப்புகள்

Captain Richard Burton

ஐதராபாத் இராச்சியம்
தனிப்பட்ட வைரங்கள்
இந்திய வரலாறு
ஆந்திரப் பிரதேச வரலாறு
துர்கம் ஏரி

துர்கம் செருவு (Durgam Cheruvu) இராய்துர்கம் செருவு எனவும் அழைக்கப்படும் இது என்பது இந்திய மாநிலமான தெலங்காணாவின் ரங்காரெட்டி மாவட்டத்தில் அமைந்துள்ள ஒரு நன்னீர் ஏரியாகும். 83 ஏக்கர்கள் பரவியுள்ள இது ஐதராபாத்து நகருக்கு அருகில் அமைந்துள்ளது. ஜுபிளி ஹில்ஸ் மற்றும் மாதாபூர் பகுதிகளுக்கு இடையில் மறைந்திருப்பதால் இந்த ஏரி "சீக்ரெட் ஏரி" என்றும் அழைக்கப்படுகிறது. ஏரியைக் கடந்து செல்லும் துர்கம் செருவு பாலம் செப்டம்பர் 2020இல் திறக்கப்பட்டது.

வரலாறு 
குதுப் ஷாஹி வம்சத்தின் (சுமார் 1518-1687) ஆட்சியின் கீழ் கட்டப்பட்ட இந்த ஏரி கோல்கொண்டா கோட்டையில் வசிப்பவர்களுக்கு குடிநீர் ஆதாரமாக இருந்தது.

சுற்றுலா 
2001ஆம் ஆண்டில், உள்ளூர் அரசாங்கத்தின் சுற்றுலாத் துறை ஏரியை சுற்றுலாத் தலமாக உயர்த்துவதற்கான நடவடிக்கைகளைத் தொடங்கியது. இதன் ஒரு பகுதியாக, ஐந்து படகுகள் ஏரியில் நிறுத்தப்பட இருந்தன. 

2002 ஆம் ஆண்டில், ஏரி ஒரு பொழுது போக்குக்காக மீன்பிடிக்கச் செல்லும் மக்களுக்கு ஒரு இடமாக மாறத் தொடங்கியது. அருகிலுள்ள நகரமான ஐதராபாத்தில் இருந்து சிலர் வார இறுதிகளில் இந்த ஏரிக்கு பயணம் செய்கிறார்கள்.  பார்வையாளர்கள் பயன்படுத்த, உள்ளூர் நிறுவனங்கள் ஏரியை ஒரு மீன்பிடி மண்டலமாக மாற்றுவதன் மூலம் தங்கள் சுற்றுலா திட்டங்களை விரிவுபடுத்தினர். பல்வேறு அழகுபடுத்தும் நடவடிக்கைகளின் ஒரு பகுதியாக, ஏரியைச் சுற்றியுள்ள பகுதி ஒளிரும், செயற்கை நீர்வீழ்ச்சிகள், ஒரு பாறைத் தோட்டம் மற்றும் மிதக்கும் நீரூற்று ஆகியவை சேர்க்கப்பட்டன. இது தவிர, சரியான இருக்கை ஏற்பாடுகள்,  நடைபாதை மற்றும் உணவகங்கள் நிறுவப்பட்டன. பாறை ஏறுதல், மலையேற்றம், ஒரு கலைத் தொகுப்பு, கலைஞர்களுக்கான ஒரு சிற்பி பூங்கா போன்ற சாகச நடவடிக்கைகளும் ஈர்ப்புகளாக அறிமுகப்படுத்தப்பட்டன.  ஒரே நேரத்தில் 1,500 பேரை வைத்திருக்கும் திறன் கொண்ட ஒரு ஆம்பிதியேட்டரும் பொது அணுகலுக்காக சேர்க்கப்பட்டது. முழு உடற்பயிற்சிக் கூடம் ஒன்று   செலவில் கட்டி முடிக்கப்பட்டது. 

2018 - கே ரஹேஜா குழுமத்தின் பெருநிறுவன சமூகச் செயல்பாட்டுத்திட்டத்தின் ஒரு பகுதியாக ஏரி நடைபாதைகளுடன் மேம்படுத்தப்பட்டுள்ளது.

சர்ச்சைகள் 
ஏரியைக் கடந்து தனித்துவமான பாறை அமைப்புகள் இருப்பதால், இது ஒரு பாதுகாக்கப்பட்ட பகுதியாக அறிவிக்கப்பட்டது. ஏரிக்கு அருகில் புதிய குடியிருப்பு பகுதிகளை உருவாக்க அனுமதிக்க வேண்டாம் என்று மாநில உயர் நீதிமன்றம் உள்ளூர் மாசு வாரியம் மற்றும் நகரின் நீர் வழங்கல் மற்றும் கழிவுநீர் வாரியத்திற்கு 2001இல் உத்தரவு பிறப்பித்தது. மேலும், நீதிமன்ற உத்தரவு இந்த நிறுவனக்களை ஏரிக்கு அருகிலுள்ள குடியிருப்புகளில் இருந்து ஏரிக்குள் பாயும் உள்ளூர் கழிவுநீரை தடுக்கும் அல்லது சேகரிக்க மற்றும் சுத்திகரிக்க உடனடியாக நடவடிக்கை எடுக்கும்படி கேட்டுக்கொண்டது. இந்த அறிவிப்புகள் இருந்தபோதிலும், ஏரிப் படுகையில் மாசுபாடு மற்றும் சட்டவிரோத கட்டுமானங்கள் இரண்டையும் கட்டுப்படுத்துவதில் உள்ளூர் நிறுவனங்கள் தவறிவிட்டன.

ஏரியில் மாசுபாட்டைக் கையாள, கழிவுநீர் சுத்திகரிப்பு நிலையங்கள் உள்ளூர் மாசு கட்டுப்பாட்டு வாரியத்தால் 2006 இல் அமைக்கப்பட்டன.  ஆண்டுகள் செல்ல செல்ல, ஆலை செயல்படவில்லை. 

2013இல் இது இப்போது ஓய்வெடுக்க ஒரு இடமானது. ஒரு ஆம்பிதியேட்டரும் ஆன் தி ராக்ஸ் என்ற  சிற்றுண்டிச்சாலையும் உள்ளது. படகோட்டலும் கிடைக்கிறது.  பெருநகர ஐதராபாத்து மாநகராட்சி ஆணையர் ஹரிச்சந்தனா தாசரி அவர்கள் ஏரியின் முன்பக்கத்தை ஒரு அற்புதமான பூங்காவாக மாற்றினார்.

புகைப்படத் தொகுப்பு

மேற்கோள்கள் 

Coordinates on Wikidata
ஐதராபாத்து
தெலங்காணாவின் ஏரிகள்
ஹிமாயத் சாகர்

ஹிமாயத் சாகர் (Himayat Sagar) என்பது இந்திய மாநிலமான தெலங்காணாவின் ஐதராபாத்து நகரிலிருந்து 20 கிலோமீட்டர் (12 மைல்) தொலைவில் அமைந்துள்ள ஒரு செயற்கை ஏரியாகும். இது ஒரு பெரிய செயற்கை ஏரியான ஓசுமான் சாகர் ஏரிக்கு இணையாக அமைந்துள்ளது. நீர்த்தேக்கத்தின் சேமிப்பு திறன் 2.9 டி.எம்.சி அடியாக இருக்கிறது.

வரலாறு 
ஐதராபாத்திற்கு குடிநீர் ஆதாரத்தை வழங்குவதற்கும், நகரத்தை வெள்ளத்தில் இருந்து பாதுகாக்கும் நோக்கத்துடனும், 1908ஆம் ஆண்டில் ஐதராபாத்து சந்தித்த  முசி ஆற்றின் பெருவெள்ளத்தாலும் முசி ஆற்றின் கிளை நதியான எஸியில் நீர்த்தேக்கங்களின் கட்டுமானம் 1927இல் கட்டப்பட்டது. ஐதராபாத்தின் கடைசி நிசாமின் ஆட்சிக் காலத்தில் இது கட்டப்பட்டது. மேலும், அவரது இளைய மகன் ஹிமாயத் அலிகானின் பெயரிடப்பட்டது. 

ஹிமாயத் சாகர் அணை மற்றும் ஓசுமான் சாகர் ஏரி நீர்த்தேக்கங்கள் சமீபத்தில் வரை ஐதராபாத்து மற்றும் சிக்கந்தராபாத் இரட்டை நகரங்களுக்கு தொடர்ச்சியான நீர் விநியோகத்தை வழங்கின. மக்கள்தொகை வளர்ச்சி காரணமாக, நகரங்களின் நீர் வழங்கல்-தேவையை பூர்த்தி செய்ய அவை போதுமானதாக இல்லை.

முகமது உசேனின் மகன் பிரபல பொறியாளர் மறைந்த காஜா மொகைதீன் மத்ரி மேர்பார்வையில் இது கட்டப்பட்டது.

மேற்கோள்கள்

வெளி இணைப்புகள் 

https://timesofindia.indiatimes.com/city/hyderabad/himayatsagar-may-be-left-high-and-dry-by-2036/articleshow/61541422.cms
Coordinates on Wikidata
தெலங்காணாவின் ஏரிகள்
ஐதராபாத்து
யோசேபா அலோமாங்கு

யோசேபா அலோமாங்கு (Yosepha Alomang) இந்தோனேசியாவின் பப்புவா மாகாணத்தைச் சேர்ந்த ஒரு சுற்றுச்சூழல் செயற்பாட்டாளராவார். மாமா யோசெஃபா அலோமாங்கு என்ற பெயராலும் இவர் அழைக்கப்படுகிறார். பப்புவா மாகாணம் பூமியில் உயிரியல் ரீதியாக வேறுபட்ட பன்முகத்தன்மை கொண்ட இடங்களில் ஒன்றாகும். இங்கு மழைக்காடுகளும் மிகப்பெரிய தங்கம் மற்றும் தாமிரச் சுரங்கங்களும் உள்ளன.

முப்பது ஆண்டு காலமாக  மழைக்காடுகளை அழித்தல்,   ஆறுகளை மாசுபடுத்துதல், உள்ளூர் மக்கள் சமூகத்தை இடம்பெயரச் செய்தல் போன்றவற்றுக்கு காரணமாக இருந்த மிகப்பெரிய சுரங்க நிறுவனமான பிரீபோர்டு-மக்மொரனின் சுரங்க நடைமுறைகளை எதிர்க்க தனது சமூகத்தை ஒழுங்கமைத்த  முயற்சிகளுக்காக 2001 ஆம் ஆண்டு இப்பெண்மணிக்கு  கோல்டுமேன் சுற்றுச்சூழல் விருது வழங்கப்பட்டது.

மேற்கோள்கள்

வாழும் நபர்கள்
கோல்டுமேன் சுற்றுச்சூழல் விருது பெற்றவர்கள்
இந்தோனேசிய மக்கள்
ருங்குப்

ருங்குப் (மலாய்:Rungkup; ஆங்கிலம்:Rungkup; சீனம்:隆古) என்பது மலேசியா, பேராக், பாகன் டத்தோ மாவட்டத்தில், சிம்பாங் அம்பாட் நகருக்கு அருகில் உள்ள ஒரு முக்கிம் ஆகும். மலேசியாவில் ஒரு துணை மாவட்டத்தை முக்கிம் என அழைப்பது வழக்கம். ருங்குப் துணை மாவட்டத்தின் தலைப் பட்டணத்திற்கும் ருங்குப் என பெயர். 

ருங்குப் பட்டணம் ஒரு சிறு கிராமப்புறப் பட்டணம் ஆகும். இந்தப் பட்டணத்தின் அசல் பெயர் ருங்குப் கெச்சில் (Rungkup Kecil). சட்டமன்றத் தொகுதியையும் ருங்குப் என்றே அழைக்கிறார்கள்.

ருங்குப் கிராமப் பகுதி 4 துணைப் பிரிவுகளாகப் பிரிக்கப்பட்டு உள்ளது. அதாவது சிம்பாங் அம்பாட் ருங்குப், ருங்குப் கெச்சில், சுங்கை பூரோங் மற்றும் சுங்கை லாஞ்சாங்.

வரலாறு

பேராக் மாநிலத்தின் பாகன் டத்தோ மாவட்டம் தனித்துவம் வாய்ந்த மாவட்டமாகக் கருதப் படுகிறது. அங்கு பெரும்பாலான கிராமப் பெயர்கள் சுங்கை, பாரிட் மற்றும் தெபுக் எனும் சொற்களுடன் தொடங்குவது வழக்கம். 

எடுத்துக்காட்டு: சுங்கை லாஞ்சாங், சுங்கை நிப்பா, பாரிட் 8 தீமோர், பாரிட் ஹாஜி அலி, தெபுக் சே மஜா, தெபுக் சே அகஸ். இவை அனைத்தும் ருங்குப் பகுதியில் காணப்படும் பெயர்கள்.

பொது

ருங்குப் பகுதியின் ஆறுகளில் குறுக்கே காணப்படும் மரங்களின் அமைப்பால் ஈர்க்கப்பட்டு அந்த இடத்திற்கு ருங்குப் என்று பெயர் வைக்கப்பட்டதாகப் பழைய உள்ளூர்வாசிகள் சொல்கின்றார்கள். 19-ஆம் நூற்றாண்டின் முற்பகுதியில் ருங்குப் கிராமப்புறம்; தேங்காய்களின் சொர்க்கம் என்று புகழப்பட்டது.

மேற்கோள்கள்

வெளி இணைப்புகள்

மலேசிய நகரங்கள்
பேராக்
மகபூப் சௌக் மணிக்கூண்டு கோபுரம்

மகபூப் சௌக் மணிக்கூண்டு கோபுரம் (Mahboob Chowk Clock Tower) ஐதராபாத்து இராச்சியத்தில் இடம்பெற்றிருந்த ஐந்து மாடிகள் கொண்ட ஒரு செயற்கை கடிகார கோபுரமாகும். 1892 ஆம் ஆண்டில் ஐதராபாத்தின் பிரதமர் அசுமான் ஜா இம்மணிக்கூண்டைக் கட்டினார். ஐதராபாத்தின் ஆறாவது நிசாம் மிர் மகபூப் அலி கான் பெயரிடப்பட்ட இம்மணிகூண்டு இருக்கும் சௌக் பகுதி ஐதராபாத்து நகரத்தின் கட்டடக்கலையின் பாரம்பரிய பகுதியாக கருதப்படுகிறது.

ஒரு சிறிய தோட்டத்தின் நடுவே இக்கடிகார கோபுரம் அமைக்கப்பட்டுள்ளது; அதன் பக்கங்களில் நான்கு பெரிய கடிகாரங்கள் உள்ளன.  எந்த திசையிலிருந்தும் நேரத்தைக் காண அவை உதவுகின்றன. கடிகார கோபுரம் துருக்கிய பாணியில் வடிவமைக்கப்பட்டுள்ளது. சார்மினாருக்கு மேற்கே அமைந்துள்ள இம்மணிக்கூண்டு லாத் பசாருக்கு அருகில் அமைந்துள்ளது.

மேற்கோள்கள் 

ஐதராபாத் இராச்சியம்
தெலங்காணா வரலாறு
இசுலாமியக் கட்டிடக்கலை
ஐதராபாத்து
சிந்தனை செல்வன்

சிந்தனை செல்வன் (Sinthanai Selvan) ஓர் தமிழ்நாட்டு அரசியலரும்  சட்டப் பேரவை உறுப்பினரும் விடுதலை சிறுத்தைகள் கட்சியின் பொதுச் செயலாளர் மற்றும் அக்கட்சியின் சட்டமன்ற குழுத்தலைவர் ஆவார். இவர் 2021  தமிழ்நாட்டு சட்டமன்றத் தேர்தலில் காட்டுமன்னார்கோயில் தொகுதியிலிருந்து, விடுதலைச் சிறுத்தைகள் கட்சியின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.

சட்டமன்ற உறுப்பினராக

மேற்கோள்கள் 

21-ஆம் நூற்றாண்டு இந்திய அரசியல்வாதிகள்
வாழும் நபர்கள்
தமிழ்நாடு சட்டமன்ற உறுப்பினர்கள்
விடுதலைச் சிறுத்தைகள் கட்சி அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
க. ஸ்ரீராமுலு நாயுடு

கமலம்பூண்டி ஸ்ரீராமுலு நாயுடு (K. Sriramulu Naidu) நீதிக் கட்சியின் தலைவராகவும், பெரியாரின் சமகாலத்தவராகவும், 1930 மற்றும் 1940களில் இந்தியாவின் தமிழ்நாட்டின் தலைநகரான சென்னையின் முதல் மாநகரத் தந்தையாகவும் இருந்தார். இவர் வெலமா சாதியைச் சேர்ந்தவர். இவரது தந்தை ஆங்கிலேயர்களுக்கான சென்னை மாகாணத்தின் தலைமை மொழிபெயர்ப்பாளராக இருந்தார். மேலும் இவர் செய்த சேவைக்காக ஐக்கிய இராச்சியத்தின் ஆறாம் ஜோர்ஜ் ராவ் பகதூரை பட்டத்தினை வழங்கினார். ஜார்ஜ் டவுன், கண்டப்ப செட்டி தெரு, திருமணங்களுக்கும் பிற புனிதமான செயல்பாடுகளுக்கும், அதாவது திருமணங்களுக்காக, விளக்குகள் மற்றும் பயன்பாட்டுக் கட்டணங்களை மட்டுமே பெற்றுக்கொண்டு அளித்த ஒரு பரோபகாரர் ஆவார். தற்போது சென்னை பன்னாட்டு வானூர்தி நிலையம் அமைந்துள்ள நூற்றுக்கணக்கான ஏக்கர் நிலத்தையும் நன்கொடையாக அரசாங்கத்திற்கு வழங்கினார்.

இவர் கடவுள் நம்பிக்கை மிகுந்தவர். தனது நம்பிக்கையின் ஒரு பகுதியாக, இவர் நம்பர் 13 கண்டப்ப செட்டி தெருவை நன்கொடையாக வழங்கினார். இதிலிருந்து வரும் வருவாயினைக் கொண்டு சென்னை ஜார்ஜ் டவுன், நம்பர் 5 தாதா முத்தியப்பன் தெருவில் அமைந்துள்ள ஸ்ரீ பிரசன்னா சீதாரமஞ்சநேய சன்னதியின் கைங்கரியத்திற்கு ஒதுக்கி வைக்கப்பட வேண்டும் இவரது வேண்டுகோள்.

மேற்கோள்கள் 
 

 

சென்னை நகரத்தந்தைகள்
ஜெ. சிவசண்முகம் பிள்ளை

ஜெகநாதன் சிவசண்முகம் (J. Shivashanmugam Pillai)(24 பிப்ரவரி 1901-17 பிப்ரவரி 1975) இந்திய தேசிய காங்கிரசு கட்சியினைச் சார்ந்த இந்திய அரசியல்வாதி ஆவார். இவர் 1938ஆம் ஆண்டில், சென்னை மாநகர முதல் பட்டியல் சாதி மாநகரத் தந்தை ஆவார். இந்தியாவின் சுதந்திரத்திற்குப் பிறகு சென்னை சட்டமன்றத்தின் முதல் சபாநாயகராகவும் பணியாற்றினார்.

ஆரம்ப கால வாழ்க்கை 
சிவசண்முகம் சென்னையில் பிப்ரவரி 24, 1901 அன்று பிறந்தார். இவரது தந்தை ஜெகநாதன் மேலாளராக இருந்தார். சென்னையில் பள்ளிப்படிப்பு முடித்த பின் இலயோலாக் கல்லூரியில் பட்டம் பெற்றார். சென்னைப் பல்கலைக்கழகத்தில் தனியாக முதுகலை முடித்தார்.

சுதந்திர இந்தியாவில் முதல் சபாநாயகர் 
மாநில சட்டமன்றங்களுக்கான முதல் தேர்தல்கள் 1951இல் நடத்தப்பட்டன. சுதந்திரம் பெற்றதிலிருந்து, அனைத்து இந்திய குடிமக்களையும் சேர்க்க உரிமையை விரிவுபடுத்தியது. சிவசண்முகம் சட்டசபைக்குத் தேர்ந்தெடுக்கப்பட்டார். மேலும் முதல் சபாநாயகராக வெற்றிகரமாகப் பரிந்துரைக்கப்பட்டார். சிவசண்முகம் 1951 முதல் 1955 வரை சட்டமன்ற சபாநாயகராக பணியாற்றினார்.

பிற்கால வாழ்வு 
1955 முதல் 1961 வரை சிவசண்முகம் ஒன்றிய பொதுச் சேவை ஆணையத்தின் உறுப்பினராக பணியாற்றினார். 1962ஆம் ஆண்டில், இவர் இந்திய நாடாளுமன்றத்தின் மேலவையான மாநிலங்களவையில் பரிந்துரைக்கப்பட்டு, 1962 முதல் 1968 வரை நாடாளுமன்ற மேலவை உறுப்பினராக பணியாற்றினார்.

குடும்பம் 
சிவசண்முகம் 1937இல் சந்திராவை மணந்தார். இவர்களுக்கு மூன்று மகன்களும் ஒரு மகளும் உள்ளனர்.

இறப்பு 
சிவசண்முகம் 17 பிப்ரவரி 1975இல் தனது 73 வயதில் வயது முதிர்வு காரணமாக இறந்தார்.

படைப்புகள்

மேற்கோள்கள் 

தமிழ்நாட்டு இந்திய விடுதலைப் போராட்ட வீரர்கள்
சென்னை நகரத்தந்தைகள்
1975 இறப்புகள்
1901 பிறப்புகள்
தமிழ்நாடு சட்டமன்ற உறுப்பினர்கள்
தமிழ்நாடு சட்டமன்ற சபாநாயகர்கள்
இரவீந்திர பாரதி

இரவீந்திர பாரதி (Ravindra Bharathi) என்பது இந்திய மாநிலமான தெலங்காணாவின் ஐதராபாத்து நகரில் அமைந்துள்ள ஒரு கலையரங்கம் ஆகும் இதற்கு இரவீந்திரநாத் தாகூரின் பெயரிடப்பட்டது.

வரலாறு 
1960 மார்ச் 23 அன்று, அப்போதைய உத்தரபிரதேச ஆளுநரும், ஆந்திராவின் முன்னாள் முதல்வருமான பேஜவாடா கோபால் ரெட்டி இதற்கு அடிக்கல் நாட்டினார். இந்த கட்டிடத்தை இலண்டனின் கட்டிடக்கலை சங்கப் பள்ளி கட்டிடக்கலை மாணவரான முகமது பயாசுதீன் என்பவர் வடிவமைத்தார். இரவீந்திரநாத் தாகூரின் பிறந்த நூற்றாண்டு கொண்டாட்டத்தின் போது கட்டப்பட்ட இந்த கலையரங்கத்தை ஆந்திரப் பிரதேச அரசு ஒரு வருடத்திற்கும் மேலாக கட்டியது. 1961 மே 11 அன்று முன்னாள் இந்தியக் குடியரசுத் தலைவர் குடியரசுத் தலைவர் சர்வபள்ளி இராதாகிருஷ்ணன் இப்பகுதியின் கலாச்சாரத் தேவைகளைப் பூர்த்தி செய்வதற்காக இதைத் திறந்து வைத்தார்.. தாகூரின் நூற்றாண்டு விழாவின் ஒரு பகுதியாக உசுமானியா பல்கலைக்கழக நாடகக் கழகத்தின் அனுசரணையில் தாகூரின் முக்தா தாரா (அருவி) என்ற நிகழ்ச்சி தொடக்க நிகழ்ச்சியாக இருந்தது.

தங்க விழா கொண்டாட்டங்கள் 
மே 11, 2010 அன்று, கலையரங்கத்தின் தங்க விழா கொண்டாட்டங்களை ஆந்திர அரசு ஏற்பாடு செய்தது. சோபா நாயுடு, அவரது குழுவினரால் குச்சிப்புடி நடனமும், உள்ளூர் வங்காள சமுதாயத்தால் ஒரு பெங்காலி பாலேவையும் ஏற்பாடு செய்ய கலாச்சாரத் துறை உதவியது. கூடுதலாக, பின்னணிப் பாடகர் கவிதா கிருஷ்ணமூர்த்தி, வயலின் கலைஞர் எல். சுப்பிரமணியம் ஆகியோரின் நிகழ்ச்சிகளும் இடம்பெற்றது.

மேற்கோள்கள்

வெளி இணைப்புகள் 

 New Ravindra Bharathi Building Beats Hi-Tech city 
 Official DESIGNS of NEW RAVINDRA BHARATHI

தெலங்காணா வரலாறு
ஐதராபாத்து
ஜலவிஹார்

ஜலவிஹார் (Jalavihar) என்பது இந்திய மாநிலமான தெலங்காணாவின் ஐதராபாத்து நகரில் 12.5 ஏக்கர்கள் பரப்பளவில் அமைந்துள்ள ஒரு நீர் விளையாட்டுப் பூங்காவாகும். சஞ்சீவையா பூங்காவுக்கு அருகிலும், உசேன் சாகர் ஏரியிலும் அமைந்துள்ள இந்தப் பூங்கா 20 மே 2007 அன்று திறக்கப்பட்டது.

பின்னணி 
வெளிநாடு வாழ் இந்தியரான ஆர்.ஜே ராவ் என்பவருடன் தனிநபர்கள் குழு, உள்ளூர் சுற்றுலாத் துறையுடன் பொது-தனியார் கூட்டாண்மை மூலம் ₹220 மில்லியன் (அமெரிக்க டாலர் $3.1 மில்லியன்) நிதி திரட்டப்பட்டு இந்தப் பூங்கா அமைக்கப்பட்டது. இந்தத் திட்டத்திற்காக உசேன் சாகர் ஏரியைக் கடந்து நெக்லஸ் சாலையில் 12.5 ஏக்கர் (5.1 ஹெக்டேர்) நிலத்தை துறை அனுமதித்தது.

2000ஆம் ஆண்டில் ஆந்திராவின் முதல்வராக இருந்த நா. சந்திரபாபு நாயுடு தலைமையிலான ஆந்திர அரசின் உள்ளூர் நிர்வாக மன்றத்தால் இந்த நிலம் ஒதுக்கப்பட்டிருந்தாலும், நிலம் ஆக்கிரமிப்பு மற்றும் உரிமையில் ஏற்பட்ட சிக்கல்கள் காரணமாக பணிகள் நிறுத்தப்பட்டன. இது தவிர, திட்டங்களை ஒதுக்கீடு செய்யும் முறை குறித்து உள்ளூர் அரசாங்கத்தால் விசாரணை தொடங்கப்பட்டது. உள்ளூர் மாசு கட்டுப்பாட்டு வாரியம் மற்றும் பிராந்திய உயர்நீதிமன்றத்தின் அனுமதியின் அடிப்படையில் இந்திய உச்ச நீதிமன்றம் 2006ன் நடுப்பகுதியில் இந்த திட்டத்திற்கு  ஒப்புதல் அளித்தது. இது போன்ற பொது-தனியார் கூட்டு மாதிரியின் இலாபத்தன்மை காரணமாக, உள்ளூர் அரசாங்கம் 2010 ஆம் ஆண்டில் இந்த போக்கைத் தொடர முன்மொழிந்தது.

வசதிகள் 
18000 சதுர அடிகள் கொண்ட நாட்டில் மிகப் பெரிய இந்தப் பூங்கா ஒரே நேரத்தில் சுமார் 1,000 பேருக்கு இடமளிக்க முடியும். கட்டப்பட்ட பகுதி பூங்காவின் மொத்த பரப்பளவில் 10% மட்டுமே கொண்டது. உசேன் சாகர் ஏரியைச் சுற்றி குப்பைகளைத் தடுக்க பூங்கா முழுவதும் சரியான வேலி அமைக்கப்பட்டது. இந்தப் பூங்கா பொழுதுபோக்கு மற்றும் விருந்து என இரண்டு முக்கியப் பகுதிகளைக் கொண்டுள்ளது. பொழுதுபோக்குப் பகுதியில் நீர் விளையாட்டு, அலை குளம், மலை சறுக்கு, வன ஆற்றுச் சவாரி, சிறு தொடர்வண்டி, உணவகங்கள் போன்றவை உள்ளன. விருந்துப் பகுதியில் சுமார் 2,000 பேர் தங்கக்கூடிய திறந்த புல்வெளிகள் உள்ளன.

மேற்கோள்கள்

வெளி இணைப்புகள் 
 Jalavihar Photographs, 2013
Coordinates on Wikidata
தெலங்காணா
ஐதராபாத்து
பூங்காக்கள்
பிரான்சியா மார்க்வெசு

பிரான்சியா எலினா மார்க்வெசு மினா (Francia Elena Márquez Mina) கொலம்பியாவில் உள்ள ஓர்  ஆப்பிரிக்க - கொலம்பிய மனித உரிமைகள் மற்றும் சுற்றுச்சூழல் ஆர்வலர் ஆவார். அணை கட்டுவது தனது சமூகத்தை அச்சுறுத்தியபோது  1982 ஆம் ஆண்டில் பிறந்த  பிரான்சியா 13 வயதிலேயே ஒரு சுற்றுச்சூழல் ஆர்வலராக உருவானார்.

லா டோமா சமூகத்தில் நிகழ்ந்து கொண்டிருந்த அனைத்து சட்டவிரோத தங்கம் வெட்டும் நடவடிக்கைகளையும்  தடுப்பதற்காக இவர் மேற்கொண்ட பணிகளுக்காக 2018 ஆம் ஆண்டு இவருக்கு கோல்டுமேன் சுற்றுச்சூழல் விருது வழங்கப்பட்டது. மேலும் சட்ட விரோதமான சுரங்கத் தொழிலாளர்கள் மற்றும் அவர்களுடைய உபகரணங்களை அகற்றக் கோரி தலைநகரான பொகோட்டாவுக்கு 350 மைல் தூரம் பயணம் செய்த 80 பெண்களின் எதிர்ப்பு ஊர்வலத்தை ஏற்பாடு செய்ததும் இவ்விருதுக்கான கூடுதல் காரணமாகும்.
கொலம்பியாவின் காவ்கா பிராந்தியத்தில் உள்ள யோலோம்போ என்ற கிராமத்தில் பிரான்சியா பிறந்தார். இவர் சாண்டியாகோ டி கலி பல்கலைக்கழகத்தில் சட்டம் பயின்றார்.

மேற்கோள்கள்

மேலும் வாசிக்க 
 Ferry, Elizabeth, and Stephen Ferry. “Mining and the Defense of Afro-Colombian Territory: The Community of Yolombó, Colombia. ” ReVista: Harvard Review of Latin America (Winter 2018)
 Kane, Patrick. "Why Did 22 Afro-Colombian Women Occupy the Colombian Interior Ministry for Five Days?" HuffingtonPost.co.uk, (3 December 2014)

வாழும் நபர்கள்
கோல்டுமேன் சுற்றுச்சூழல் விருது பெற்றவர்கள்
கொலம்பிய மக்கள்
முரண் ஆக்சிசன்

முரண் ஆக்சிசன் (Anomalous oxygen) என்பது புவியின் வெளிப்புறத்திற்கு 500 கிலோமீட்டர் மேலே குறிப்பாக துருவங்களுக்கு அருகே அத்துருவங்களின் கோடைகாலத்தில் இருப்பதாக நம்பப்படும் ஆக்சிசன் அணுவாகும். வெப்ப அணு என்றும் ஒற்றை அயனியாக்க ஆக்சிசன் என்றும் இவ்வணு கருதப்படுகிறது. முக்கியமாக இப்பகுதிகளிலுள்ள ஐதரசன் மற்றும் ஈலியம் புறவெளிமண்டலத்தில்   அதிகரிக்கும் இந்த கூடுதல் அணுக்கூறை  கோடைகாலத்தில் துருவங்களுக்கு அருகில் செல்லும் செயற்கைக்கோள்களை  எதிர்பாராத விதமாக அதிகமாக இழுக்கும் சக்தியைக் கொண்டு  விளக்க முடியும். புவியின் வளிமண்டலத்தைப் பற்றிய அனுபவவிதிகளால் உருவாக்கப்பட்ட உலகாய வளிமண்டல மாதிரிகளில் முரண் ஆக்சிசனின் அடர்த்தியும் சேர்த்துக் கொள்ளப்பட்டுள்ளது.

மேற்கோள்கள் 

ஆக்சிசன்
வளிமண்டல வேதியியல்
மீவளிமண்டலம்
வேதியியல்
வானியற்பியல்
லிபியா குரூசோ

லிபியா குரூசோ (Libia Grueso) கொலம்பியாவின் துறைமுக நகரமான புவனவெண்டுராவைச் சேர்ந்த ஒரு சமூக சேவகர் மற்றும் சமூக உரிமை ஆர்வலராவார்.  ஆப்பிரிக்க-கொலம்பிய சமூகங்களின் சமூக உரிமைகளுக்காக இவர் போராடுகிறார்.
குரூசோ கருப்பின சுற்றுச்சூழல்  என்ற அமைப்பின்  இணை நிறுவனராகவும் செயல்பட்டு வருகிறார். உலகளாவிய பொருளாதாரத்தின் அழுத்தங்களுக்கு எதிராக மனித உரிமைகள் மற்றும் சுற்றுச்சூழலை வென்றெடுப்பதற்கான  முக்கியமான அடிமட்ட இயக்கங்களில் ஒன்றாக இவ்வியக்கம் செயல்பட்டு வருகிறது.
 
நாட்டின் கறுப்பின கிராமப்புற சமூகங்களுக்கான பிராந்திய உரிமைகளை 24,000 சதுர கி.மீ.க்கு பரப்பளவுக்கு மேல் பாதுகாக்கப்பட்டதற்கு குருசோ காரணமாக இருந்தார்.  மேலும் கொலம்பியாவின் பசிபிக் மழைக்காடுகளை பாதுகாப்பதில் இவர் கவனம் செலுத்தியுள்ளார். லிபியா குரூசோவுக்கு 2004 ஆம் ஆண்டில்  கோல்டுமேன் சுற்றுச்சூழல் விருது வழங்கப்பட்டது.

மேற்கோள்கள் 

வாழும் நபர்கள்
கொலம்பிய மக்கள்
கோல்டுமேன் சுற்றுச்சூழல் விருது பெற்றவர்கள்
எஸ். எஸ். பாலாஜி

எஸ். எஸ். பாலாஜி (S. S. Balaji) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். இவர் விடுதலைச் சிறுத்தைகள் கட்சியின் துணை பொதுச்செயலாளர் ஆவார். 
இவர் 2021 ஆம் ஆண்டு தமிழக சட்டசபைக்கான தேர்தலில் திருப்போரூர் தொகுதியிலிருந்து, விடுதலைச் சிறுத்தைகள் கட்சியின் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.விடுதலைச் சிறுத்தைகள் கட்சி சார்பில் வெற்றி பெற்ற முதல் வன்னியர் சமூகத்தை சேர்த்தவரும் ஆவார்.

சட்டமன்ற உறுப்பினராக

மேற்கோள்கள் 

21-ஆம் நூற்றாண்டு இந்திய அரசியல்வாதிகள்
வாழும் நபர்கள்
தமிழ்நாடு சட்டமன்ற உறுப்பினர்கள்
விடுதலைச் சிறுத்தைகள் கட்சி அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
எஸ். டி. ராமச்சந்திரன்

எஸ். டி.  ராமச்சந்திரன் (S.T.Ramachandran) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். இவர் தமிழக காங்கிரஸ் கட்சியின்  மாநிலப் பொதுச் செயலாளராக உள்ளார். இவர் 2021 ஆம் ஆண்டு தமிழக சட்டசபைக்கான தேர்தலில் அறந்தாங்கி தொகுதியிலிருந்து இந்திய தேசிய காங்கிரஸ் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.

சட்டமன்ற உறுப்பினராக

மேற்கோள்கள் 

1981 பிறப்புகள்
வாழும் நபர்கள்
புதுக்கோட்டை மாவட்ட நபர்கள்
தமிழ்நாட்டைச் சேர்ந்த இந்திய தேசிய காங்கிரஸ் அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்
துர்காபூர் விமான நிலையம்

காசி நஸ்ருல் இஸ்லாம் விமான நிலையம் (IATA: RDP, ICAO: VEDG), காசி நஸ்ருல் இஸ்லாம் விமான நிலையம் (IATA: RDP, ICAO: VEDG), இது கிரீன்ஃபீல்ட் விமான நிலையமாகும், இது இந்தியாவின் மேற்கு வங்காளத்தின் பாசிம் பர்தாமனின் ஆண்டால் என்ற இடத்தில் அமைந்துள்ளது. இது பெங்காலி கவிஞர் காசி நஸ்ருல் இஸ்லாத்தின் பெயரிடப்பட்டது மற்றும் துர்காபூர் மற்றும் அசன்சோல் என்ற இரட்டை நகரத்திற்கு சேவை செய்கிறது.

இந்த விமான நிலையத்தின் நிலப்பகுதி பர்தாமன், பாங்குரா, பிஷ்ணுபூர், புருலியா, சைந்தியா, சூரி, போல்பூர், மேற்கு வங்காளத்தின் ராம்பூர்ஹாட் மற்றும் ஜான்கண்டில் தன்பாத் மற்றும் பொகாரோ நகரங்களை உள்ளடக்கியது.இந்த விமான நிலையத்தை மேற்கு வங்க முதல்வர் மம்தா பானர்ஜி 2013 செப்டம்பர் 19 அன்று அதிகாரப்பூர்வமாக திறந்து வைத்தார்.

மே 10, 2015 அன்று, பிரதமர் நரேந்திர மோடி டெல்லிக்கு பறந்தபோது, ​​இந்திய விமானப்படை போயிங் 737 விஐபி விமானத்தில் புதிய விமான நிலையத்தைப் பயன்படுத்திய முதல் பயணி ஆனார்,

விமான சேவைகள் மற்றும் இலக்குகள் 
பின்வரும் விமான நிலையங்கள் மற்ற நகரங்களுடன் விமான நிறுவனங்களால் இணைக்கப்பட்டுள்ளன:

1. இண்டிகோ : அகமதாபாத், பெங்களூர், டெல்லி, குவஹாத்தி, ஹைதராபாத்

2. ஸ்பைஸ் ஜெட் : பெங்களூர், சென்னை, டெல்லி, ஹைதராபாத், மும்பை, புனே

 நேதாஜி சுபாஷ் சந்திரபோஸ் சர்வதேச விமான நிலையம்
 பாக்டோகிரா சர்வதேச விமான நிலையம்
 இந்தியாவில் விமான நிலையங்கள்

மேற்கோள்கள்

https://kniairport.com/
https://www.goindigo.in/airport-directory/india/durgapur-rdp.html
Coordinates on Wikidata
மேற்கு வங்காள வானூர்தி நிலையங்கள்
தயாரிப்பு வடிவமைப்பாளர்

தயாரிப்பு வடிவமைப்பாளர் (Production designer) என்பவர் திரைப்படம் மற்றும் தொலைக்காட்சித் துறைகளில் பணி புரியும் நபர் ஆவார். இவர்கள் கதையின் ஒட்டுமொத்த அழகியலுக்கு பொறுப்பானவர் என்பதனால் தயாரிப்பு வடிவமைப்பாளர் என்று அழைக்கப்படுகின்றது.

இவர்கள் இயக்குநர், ஒளிப்பதிவாளர் மற்றும் தயாரிப்பாளருடன் நேரடியாகப் பணிபுரிகின்றனர். மற்றும் இயக்கப் படங்கள் மற்றும் தொலைக்காட்சியை உருவாக்குவதில் முக்கிய ஆக்கபூர்வமான பங்கைக் கொண்டுள்ளனர். தயாரிப்பு வடிவமைப்பாளர் என்ற சொல் 'வில்லியம் கேமரூன் மென்ஸீஸ்' என்பவர் கான் வித் த விண்ட் என்ற திரைப்படத்தில் பணிபுரிந்தபோது உருவாக்கப்பட்டது. தயாரிப்பு வடிவமைப்பாளர்கள் பொதுவாக கலை இயக்குநர்களுடன்  குழப்பமடைகிறார்கள் ஏனெனில் இவர்களின் பணியும் ஒத்த பொறுப்புகளில் உள்ளன.

தயாரிப்பு வடிவமைப்பாளர்கள் காட்சிக் கருத்தை முடிவுசெய்து, திரைப்படத் தயாரிப்பில் பல மற்றும் மாறுபட்ட தளவாடங்கள், அட்டவணை, அக்கச்செலவு மற்றும் பணியாளர்கள் உள்ளிட்டவற்றைக் கையாளுகின்றனர். கலை இயக்குநர்கள் காட்சிகளை உருவாக்கும் செயல்முறையை நிர்வகிக்கிறார்கள், இது கணினி வரைகலைஞர்கள், அமைவிட வடிவமைப்பாளர்கள், ஆடைகலன் வடிவமைப்பாளர், விளக்கு வடிவமைப்பாளர்கள் போன்றவர்களால் செய்யப்படுகிறது. தயாரிப்பு வடிவமைப்பாளரும் கலை இயக்குநரும் தனித்தனி குழுவை வழிநடத்தி படத்தின் காட்சி கூறுகளுக்கு உதவுகிறார்கள்.

மேற்கோள்கள்

வடிவமைப்பாளர்
வடிவமைப்பு
வடிவமைப்பாளர்
கலை இயக்குநர்

கலை இயக்குநர் (Art director) என்பவர் அரங்கம், விளம்பரம், சந்தைப்படுத்தல், பதிப்பகம், திரைப்படம், தொலைக்காட்சி, இணையம் மற்றும் நிகழ்பட ஆட்டம் போன்ற பல துறைகளில் கலை சார்ந்த பணிகளை புரிவர் ஆவார். ஒரு கலை உற்பத்தியின் பார்வையை மேற்பார்வையிடுவதும் ஒருங்கிணைப்பதும் கலை இயக்குனரின் பொறுப்பு ஆகும்.

ஒரு கலை இயக்குநர் ஒரு திரைப்பட கலைத் துறையின் படிநிலை கட்டமைப்பில் தயாரிப்பு வடிவமைப்பாளருக்கு கீழே அமை விட அலங்கரிப்பாளர் மற்றும் அமை விட வடிவமைப்பாளர்களுடன் இணைந்து செயல்படுகிறார். அவர்களின் கடமைகளில் பெரும்பகுதி கலைத் துறையின் நிர்வாக அம்சங்களை உள்ளடக்கியது.

தமிழ்த் திரைப்படத்துறையில் பி. கிருஷ்ணமூர்த்தி, தோட்டா தரணி, ராஜீவன், சாபு சிரில் போன்ற பல பிரபல கலை இயக்குநர்கள் உள்ளனர். இவர்களை கௌரவிக்கும் விதமாக 1998 ஆம் ஆண்டு முதல் தமிழ் நாட்டு அரசாங்கத்தால் சிறந்த என்ற பெயரில் கலை இயக்குநருக்கான தமிழக மாநில திரைப்பட விருது வழங்கப்பட்டு வருகின்றது.

மேற்கோள்கள்

திரைப்படத் தயாரிப்பு தொழில்கள்
திரையரங்கத் தொழில்கள்
இயுயுன் இசுமாவதி

இயுயுன் இசுமாவதி (YuyunIsmawati) இந்தோனேசிய நாட்டைச் சேர்ந்த ஒரு சுற்றுச்சூழல் பொறியாளராவார்.1964 ஆம் ஆண்டு இவர் பிறந்தார். நகரம் மற்றும் கிராமப்புற நீர்வழங்கல் அமைப்புகளின் வடிவமைப்பிலும் பாதுகாப்பான கழிவு மேலாண்மைக்கான அமைப்புகளை வடிவமைப்பதிலும் இசுமாவதி பணியாற்றியுள்ளார்.

2009  ஆம் ஆண்டு இவருக்கு கோல்டுமேன் சுற்றுச்சூழல் விருது வழங்கப்பட்டது. இந்தோனேசியாவின் பாலி மாகாணத்தை தளமாகக் கொண்ட இலாப நோக்கமற்ற தன்னார்வத் தொண்டு  அமைப்பான பாலிபோகசு அறக்கட்டளையின் இணை நிறுவனர் மற்றும் ஆலோசகராக இசுமாவதி இயங்கினார். நகர்ப்புற சுற்றுச்சூழல் மேலாண்மை பிரச்சினைகள், சுற்றுச்சூழல் சுகாதாரம் மற்றும் சுகாதாரம், காலநிலை மற்றும் நச்சு பிரச்சினைகள் ஆகியவற்றை எதிர்கொள்வதில் இயுயுன் இசுமாவதிக்கு பரந்த மற்றும் விரிவான அனுபவங்கள் உள்ளன.

குறைந்த வருமானம் உடையவர்களுக்கு வேலை வாய்ப்புகளை வழங்கவும் இந்தோனேசியாவின் சுற்றுச்சூழலை மேம்படுத்தவும் அவர்களுக்கு அதிகாரம் அளிக்கும் நிலையான சமூக அடிப்படையிலான கழிவு மற்றும் சுகாதார மேலாண்மைத் திட்டங்களை இயுயுன் இசுமாவதி செயல்படுத்தினார்.

மேற்கோள்கள் 

வாழும் நபர்கள்
இந்தோனேசிய மக்கள்
1964 பிறப்புகள்
கோல்டுமேன் சுற்றுச்சூழல் விருது பெற்றவர்கள்
மம்பாங் டி அவான்

மம்பாங் டி அவான் என்பது (மலாய்:Mambang Di Awan; ஆங்கிலம்:Mambang Di Awan; சீனம்:萬邦刁灣) என்பது மலேசியா, பேராக், கம்பார் மாவட்டத்தில் உள்ள ஒரு சிறு கிராமப்புற நகரம் ஆகும். மம்பாங் டி அவான் எனும் மலாய்ச் சொற்களின் பொருள் "மேகங்களில் தேவதை".

கம்பார் நகரில் இருந்து 30 கி.மீ; ஈப்போ மாநகரில் இருந்து 45 கி.மீ; தொலைவில் அமைந்து உள்ளது. தெம்புரோங் குகையும், மம்பாங் டி அவான் நகரில் இருந்து 21 கி.மீ. தொலைவில் தான் உள்ளது.

இந்த நகரத்தில்தான் மலேசியாவில் புகழ்பெற்ற சாப் தாங்ஙான் ("Cap Tangan" - கட்டைவிரல் அடையாளத்தைக் கொன்ட வர்த்தக முத்திரை) நிலக்கடலையின் தொழிற்சாலை அமைந்து உள்ளது. தவிர பல தொழில்துறை இடங்களும் இங்கு உள்ளன.

வரலாறு

ஜார்ஜ் மேக்ஸ்வெல் எனும் பிரித்தானிய அதிகாரியின் கூற்றுப்படி மம்பாங் டி அவான் நகருக்கு ஒரு புராணக்கதை உள்ளது. ஒரு நாள் முழுவதும் கடுமையாக உழைத்த ஈயச் சுரங்கத் தொழிலாளர்கள், ஓய்வு எடுத்துக் கொண்டிருந்த போது, அவர்களின் முன் ஒரு தேவதை தோன்றி இருக்கிறார். அந்தத் தேவதையைப் பார்த்த பின்னர், பாத்தாங் தோங்காங் (Batang Tonggang) என்ற அந்த இடத்திற்கு மம்பாங் டி அவான் என பெயர் வைத்து இருக்கிறார்கள்.

சீனாவில் இருந்து குடியேறிய சீனர்கள்

1850-ஆம் ஆண்டுகளில் இந்த நகரத்தைச் சுற்றிலும் நிறைய ஈயச் சுரங்கங்கள் இருந்தன. சீனாவில் இருந்து இங்கு குடியேறிய சீனர்கள் பல ஈயச் சுரங்கங்களைத் திறந்தனர். அவற்றில் ஆயிரக் கணக்கான சீனர்கள் வேலை செய்தனர். குறிப்பிடத்தக்க அளவில் தமிழர்களும் வேலை செய்து இருக்கிறார்கள். இருப்பினும் இந்த நகரைச் 'சீனர்களின் நகரம்' என்று சொல்வது உண்டு.

உலகிலேயே மிகப் பெரிய ஈயப் பள்ளத்தாக்கு பேராக் மாநிலத்தில் உள்ள கிந்தா பள்ளத்தாக்கு ஆகும். இந்தப் பள்ளத்தாக்கில் தான் மம்பாங் டி அவான் கிராமப்புற நகரம் அமைந்து உள்ளது. இப்போது அந்த ஈயச் சுரங்கங்கள் ஆழமான நன்னீர் ஏரிகளாக மாறி விட்டன. மீன் வளர்ப்பு; தாமரை பூக்கள் வளர்த்தல் போன்ற தொழில்கள் நடைபெறுகின்றன.

மேற்கோள்கள்

யூடியூப் காணொலி
Mambang Di Awan, Kampar, Perak

மலேசிய நகரங்கள்
பேராக்
2-புரோமோ அனிசோல்

2-புரோமோ அனிசோல் (2-Bromoanisole) என்ற கரிமபுரோமைடு BrC6H4OCH3  என்ற மூலக்கூற்று வாய்ப்பாட்டால் விவரிக்கப்படுகிறது. புரோமோ அனிசோல் சேர்மத்தின் மூன்று மாற்றியன்களில் ஒன்றான இச்சேர்மம் நிறமற்ற நீர்மமாகக் காணப்படுகிறது. 3-புரோமோ அனிசோல், 4-புரோமோ அனிசோல் என்பவை மற்ற இரண்டு மாற்றியன்களாகும். 
எக் வினைகள், புச்வால்ட்டு-ஆர்ட்விக் இணைப்பு வினைகள், சுசுகி இணைப்பு வினைகள்,  உல்மான் ஒடுக்க வினைகள்   உள்ளிட்ட உலோக வினையூக்கி இணைப்பு வினைகளில் இச்சேர்மம் ஒரு நிலையான இணைப்புப் பங்காளராகச்  செயல்படுகிறது. தொடர்புடைய கிரிக்னார்டு வினைப்பொருள் உடனடியாக உருவாகிறது. இது ஆர்த்தோ அனிசால்டிகைடு சேர்மம் தயாரிப்புக்கான ஒரு முன்னோடிச் சேர்மமாகும்.

மேற்கோள்கள் 

பீனால் ஈதர்கள்
புரோமோபென்சீன் வழிப்பெறுதிகள்
வசந்த சேனா (1967 திரைப்படம்)

வசந்த சேனா ( Vasantha Sena ) என்பது 1967ஆம் ஆண்டு தெலுங்கு மொழியில் வெளிவந்த  திரைப்படமாகும். இது விக்ரம் ஸ்டுடியோஸ் பதாகையின் கீழ் பி.எஸ்.ரங்கா என்பவர் தயாரித்து இயக்கியிருந்தார். இதில் அக்கினேனி நாகேஸ்வர ராவ், கிருஷ்ண குமாரி  ஆகியோர் முக்கிய வேடத்தில் நடிக்க எஸ்.ராஜேஸ்வர ராவ் இசையமைத்திருந்தார். இப்படம் கிபி 3 – 4ஆம் நூற்றாண்டில் சமசுகிருத மொழி நாடக ஆசிரியரும் உஜ்ஜைன் நாட்டு மன்னருமான சூத்திரகர் என்பவரால் சமசுகிருத மொழியில் இயற்றப்பட்ட <ref name=Oliver></re>
<ref  மண்ணியல் சிறுதேர்-ஒருமதிப்பீடு</ref> மேடை நாடகத்தை அடிப்படையாகக் கொண்டது.

நடிகர்கள் 
 சாருதத்தனாக அக்கினேனி நாகேஸ்வர ராவ்
 வசந்த சேனையாக கிருஷ்ண குமாரி
 சம்ஸ்தானகனாக எஸ். வி. ரங்கராவ்
 சார்விளாகனாக இரேலங்கி 
 ஆர்யகனாக கைகலா சத்ய நாராயணா
 மைத்திரேயராக வள்ளூரி பாலகிருஷ்ணா
 அதிதியாக அஞ்சலிதேவி
 மதனிகாவாக கிரிஜா
 அனக சேனாவாக பத்மினி
 சவிதா

திரைப்படக் குழு 
 கலை : வாலி, சுதிது ராய்
 நடனவடிவமைப்பு: ஹீராலால், சின்னி-சம்பத், ஏ.கே. சோப்ரா
 உரையாடல்கள் : வேம்படீ சதாசிவபிரம்மம்
 பாடல் : சி. நாராயண ரெட்டி, தசரதி, சிறீ சிறீ, கோசராஜு
 பின்னணி : கண்டசாலா, பி. சுசீலா, எஸ். ஜானகி, பி. பி. ஸ்ரீனிவாஸ், மாதவபெட்டி சத்யம், பி. லீலா, பி. வசந்தா, சொர்ணலதா
 இசை : எஸ். ராஜேஸ்வர ராவ்
 படத்தொகுப்பு : பி.ஜே.மோகன், எம்.தேவேந்திரநாத், டி.சக்ரபாணி
 ஒளிப்பதிவு : பி.எஸ்.ரங்கா, பி.எஸ்.ஹயாஸ்
 தயாரிப்பாளர் - இயக்குநர் : பி.எஸ்.ரங்கா
 நிறுவனம் : விக்ரம் புரொடக்ஷன்ஸ்
 வெளியீட்டு தேதி : 12 ஆகஸ்ட் 1967

மேற்கோள்கள் 

1967 தெலுங்குத் திரைப்படங்கள்
இந்தியத் தெலுங்குத் திரைப்படங்கள்
சென்னை மாநகர் அண்ணல்

சென்னை மாநகர் அண்ணல் (Sheriff of Madras) என்பது சென்னையின் முக்கிய குடிமகனுக்கு ஓராண்டு வழங்கப்படும் அதிகாரத்தின் அரசியல் சார்பற்ற பதவியாகும். இந்த பதவி 1998இல் ரத்து செய்யப்பட்டது.

சென்னை மாநகரின் அண்ணல் நிலை 1726ஆம் ஆண்டு சென்னை சாசனத்தில் உருவாக்கப்பட்டது. இது 1727 ஆகஸ்ட் 17 அன்று நடைமுறைக்கு வந்தது. உயர்நீதிமன்றத்திற்கு மக்களை வரவழைத்தல், தீர்ப்பாயராகச் செயல்படல், சொத்துக்களை இணைத்தல் மற்றும் முத்திரையிடல் மற்றும் தேவைப்பட்டால், ஏலத்திற்கு ஏற்பாடு செய்தல் அண்ணலின் கடமைகளாக இருந்தது. இப்பதவிக் காலம் ஒரு வருடமாகும். ஷெரிப் அலுவலகம் மற்றும் ஊழியர்களைக் கொண்டிருந்தார் மற்றும் முன்னுரிமையின் வரிசையில் மேயருக்குக் அடுத்த நிலையிலிருந்தார். 1800களின் நடுப்பகுதியிலிருந்து இந்த நிலை அதன் அதிகாரங்களையும் பொறுப்புகளையும் இழந்து சடங்கு நிலையில் இருந்தது

மும்பை (பம்பாய்) மற்றும் கொல்கத்தா (கல்கத்தா) இதேபோன்ற பதவிகளைத் தக்க வைத்துக் கொண்டுள்ளன.

சென்னை மாநகர அண்ணல்களில் சிலர் 

 1727 ஆகஸ்ட் நிக்கோலஸ் மோர்ஸ், முதல் ஷெரிப்
 1746-53 ஷெரிப்ஸ் இல்லை 
 1770 மாண்புமிகு எட்வர்ட் மாங்க்டன்
 1776 மாண்புமிகு பசில் கோக்ரேன்
 1779 வில்லியம் ஜாக்சன்
 1805 ஜான் ஓக்ஸ்
 1824 ஜான் சாவேஜ்
 1828 ஜார்ஜ் லைஸ்
 1831 பேட்ரிக் கிராண்ட்
 1843-45 ஜான் புரூஸ் நார்டன்
 1845: ஜான் ஃபைண்ட்லி மெக்கென்னி
 1846 லியோனார்ட் கூப்பர், வழக்குரைஞர்  (இறந்தார் 1852)
 1854 கேப்டன் கிறிஸ்டோபர் பிடன்
 1885-86 ஜான் ஹென்றி டெய்லர்
 1886, 1887 ராஜா சர் சவலை ராமசாமிமுதலியார், சென்னையின் 158வது ஷெரிப் மற்றும் முதல் இந்திய ஷெரிப்
 1888, 1889 ஆபெல் ஜோசுவா ஹிகின்போதம், புத்தக விற்பனையாளர்
 1892 பூண்டி அரங்கநாத முதலியார், எழுத்தாளர், கல்வியாளர் மற்றும் அரசியல்வாதி
 1893 கவாஸ்ஜி எடுல்ஜி பாண்டே, முதல் பார்சி ஷெரிப்
 1896 நவாப் சையத் முகமது பகதூர், முதல் முஸ்லிம் ஷெரிப்
 1909 டிசம்பர் 07 - ராவ் பகதூர் எம். வெங்கடசாவ்மி நாயுடு
 1911 ஆர்தர் எர்னஸ்ட் லாசன்
 1922 முத்தையா செட்டியார், வங்கியாளர்
 1924 டிசம்பர் 20 முதல் 1925 டிசம்பர் 19 - திவான் பகதூர் சரவண பவானந்தம் பிள்ளை, நாடக ஆசிரியர்
 1925 டிசம்பர் 20 - சி. ஈ. உட்
 193n வில்லியம் வாலசு லாடன், தொழிலதிபர்
 1933 கான் பகதூர் முஹம்மது மூசா சேட், தொழிலதிபர்
 1935 கான் பகதூர்குலாம் மொகியுதீன் கான், ஆர்காட்டின் 6வது இளவரசர்
 1938 கணபதி அக்ரஹாரம் அண்ணாதுரை அய்யர் நடேசன்
 1940 டிசம்பர் 20 -தீவன் பகதூர் வி. சண்முக முதலியார்
 1949-50 ஆர். ராமநாதன் செட்டியார், மக்களவை உறுப்பினர்
 1952 பி.வி.எஸ் வெங்கடசெல்லம், தொழிலதிபர்
 1955-56 ஆர். ஈ. காஸ்டல்
 1956-57 மேரி கிளப்வாலா ஜாதவ்
 1961 ஆர்.எம். டேவ், பரோபகாரர் மற்றும் மேயர்
 1964 டி.எஸ்.நாராயணசாமி, தொழிலதிபர்
 1967-1968 மருதாய் பிள்ளை, தொழிலதிபர்
 1969-70 அனந்தராமகிருஷ்ணன் சிவசைலம், தொழிலதிபர்
 1973-74 ஏ.எம் புஹாரி, உணவகம்
 1974-75 ரங்கசாமி ராமகிருஷ்ணன்
 1978 ஏபி அனந்தகிருஷ்ணன்
 1980-81 டாக்டர் பி. எம். ரெக்சு
 1983 சரோஜினி வரதப்பன், சமூக சேவகர்
 1984-85 நவாப் முகம்மது அப்துல் அலி
 198n-88 டி.பாலகிருஷ்ணன்
 1988 நவாப் முகம்மது அப்துல் அலி
 1989-91 நாராயணசாமி சீனிவாசன், தொழிலதிபர்
 1992-93 சுரேஷ் கிருஷ்ணா, தொழிலதிபர்
 1997 கே. சொக்கலிங்கம், அறுவை சிகிச்சை நிபுணர் (கடைசி ஷெரிப்)

மேலும் காண்க 
 மும்பையின் ஷெரிப்
 கொல்கத்தாவின் ஷெரிப்

மேற்கோள்கள்

வெளி இணைப்புகள் 
  Sheriffs from 1727 to 1800

தமிழ்நாடு அரசு அமைப்புகள்
தமிழ்நாடு உள்ளாட்சி அமைப்புகள்
பி. எஸ். இரங்கா

பிந்திகானவிலே சீனிவாஸ் ஐயங்கார் ரங்கா (Bindiganavile Srinivas Iyengar Ranga) (11 நவம்பர் 1917 - 12 திசம்பர் 2010  ) ஒரு இந்திய புகைப்படக் கலைஞரும், நடிகரும், தயாரிப்பாளரும், இயக்குநரும் ஆவார். இவர் கன்னடம், தமிழ் மற்றும் தெலுங்கில் பல முக்கிய திரைப்படங்களை உருவாக்கியுள்ளார். விக்ரம் ஸ்டுடியோஸின் உரிமையாளராகவும் இருந்தார். சுமார் 87 படங்களை இயக்கி தயாரித்துள்ளார். கன்னடத்தில் ராஜ்குமார் நடிப்பில் மட்டும் 18 படங்களை இயக்கி தயாரித்துள்ளார்.

சுயசரிதை 
கர்நாடக மாநிலத்தின் மைசூரின் மகதி கிராமத்தில் பிறந்தார். ஒரு கலைகளின் பின்னணியில் வளர்ந்த இவரது குழந்தை பருவத்திற்குப் பிறகு, பல மேடை ஆளுமைகளுடன் தொடர்பிலிருந்தார். பின்னர், புகைப்படத் துறையில் நுழைந்தார். 17 வயதில், சுயமாக பயிற்சி பெற்ற இவர் தனது சில படைப்புகளை இலண்டனில் உள்ள கலைக்கூடத்திற்கு  காட்சிக்கு அனுப்பினார். மேலும், அரச புகைப்படக் கலைஞர்களின் அமைப்பில் கௌரவ சக உறுப்பினராக தேர்ந்தெடுக்கப்பட்டார்.

அதைத் தொடர்ந்து, இவர் மும்பைக்கு குடிபெயர்ந்தார். மேலும் ஒளிப்பதிவுக் கலைஞரும் ஆய்வக தொழில்நுட்ப வல்லுநருமான கிருஷ்ண கோபால் என்பவரிடம் பயிற்சி பெற்றார்.  பின்னர் ஐந்து தசாப்தங்களுக்கும் மேலாக நீடித்த ஒரு திரைப்பட வாழ்க்கையைத் தொடங்கினார். இவரது தயாரிப்பு நிறுவனமான விக்ரம் புரொடக்சன்ஸ் 1960கள் மற்றும் 1970களில் முக்கியத்துவம் பெற்றது. மேலும் இவருக்கு இரண்டு குடியரசுத் தலைவர் விருதுகள் உட்பட பல விருதுகள் கிடைத்தன. முதலாவது தெலுங்கில் வெளியான தெனாலி ராமகிருஷ்ணா என்ற படத்துக்காக ( என்.டி.ராமராவும் அக்கினேனி நாகேஸ்வர ராவும் நடித்திருந்தனர்) கிடைத்தது. இரண்டாவதாக கன்னடத்தில் தயாரிக்கப்பட்ட முதல் வண்ணத் திரைப்படமான அமர்ஷில்பி ஜக்கனாச்சாரி என்ற படத்துக்காக கிடைத்தது.

இறப்பு 
சில காலமாக 'வயது தொடர்பான நோயால்' பாதிக்கப்பட்டுவந்த இவர், சென்னையில் உள்ள ஒரு தனியார் மருத்துவமனையில்' சிகிச்சை பெற்று வந்தார். திசம்பர் 12, 2010 அன்று தனது 93 வயதில் காலமானார். இவருக்கு மூன்று மகன்களும் ஒரு மகளும் உள்ளனர்.

விருதுகள் 

 1957 இல் சிறந்த திரைப்படத்திற்கான அகில இந்திய விருது 
 1956 - தெலுங்கில் சிறந்த திரைப்படத்திற்கான குடியரசுத்தலைவரின் வெள்ளிப் பதக்கம் - தெனாலி ராமகிருஷ்ணா

மேற்கோள்கள்

வெளி இணைப்புகள் 

ராமநகரம் மாவட்ட நபர்கள்
தமிழ்த் திரைப்படத் தயாரிப்பாளர்கள்
கன்னடத் திரைப்படத் தயாரிப்பாளர்கள்
தமிழ்த் திரைப்பட இயக்குநர்கள்
தெலுங்குத் திரைப்பட இயக்குநர்கள்
கன்னடத் திரைப்பட இயக்குநர்கள்
கன்னட மக்கள்
2010 இறப்புகள்
1917 பிறப்புகள்
கரு. மாணிக்கம்

கரு. மாணிக்கம் (Karu Manickam) ஓர் இந்திய அரசியல்வாதியும் தமிழக சட்டமன்ற உறுப்பினரும் ஆவார். இவர் 2021 ஆம் ஆண்டு தமிழக சட்டசபைக்கான தேர்தலில் திருவாடானை தொகுதியிலிருந்து இந்திய தேசிய காங்கிரஸ் வேட்பாளராகப் போட்டியிட்டு தமிழக சட்டமன்றத்திற்குத் தேர்ந்தெடுக்கப்பட்டார்.

சட்டமன்ற உறுப்பினராக

மேற்கோள்கள் 

1986 பிறப்புகள்
வாழும் நபர்கள்
சிவகங்கை மாவட்ட நபர்கள்
தமிழ்நாட்டைச் சேர்ந்த இந்திய தேசிய காங்கிரஸ் அரசியல்வாதிகள்
16 ஆவது தமிழ்நாடு சட்டமன்ற உறுப்பினர்கள்